Няхай не крыўдуюць на мяне салісты оперы, – у голасе спявачкі гучаць гарэзлівыя ноткі, – але ж яны, выконваючы свае арыі, нават варухнуцца баяцца (ну, я крыху перабольшваю, але вы мяне разумееце), а тут – вакал, танец, імклівы дыялог, зноў танец, музыка, спевы – і так увесь спектакль... Завідкі бяруць, калі думаю пра артыстаў нашага балета. Рэпетыцыі ў іх, падумаць толькі, – штодня. А паспрабуй атрымаць спецыяльную танцавальную рэпетыцыю ў нас, салістаў. Дзе там. Бёмся самі – хто як можа. Добра, калі знаходзяцца энтузіясты, – такія, як балетмайстар-рэпетытар Галіна Шылянкова. Дзякуй ёй. У сваім шчыльным распарадку дня заўсёды знаходзіць дзве гадзіны, каб пазаймацца са мной танцам, часта ахвяруючы сваім вольным часам. Нават і не ведаю, як без яе падтрымлівала б сваю творчую форму...